**Z A P I S N I K**

**Sa prve sjednice Skupštine Glavnog grada-Podgorice, održane 06. jula 2018. godine, u zgradi Skupštine, sa početkom u 12 časova**

Prvom sjednicom Skupštine Glavnog grada-Podgorice, saglasno odredbama člana 39 stav 3 Zakona o lokalnoj samoupravi i člana 35 stav 3 Statuta Glavnog grada, predsjedavala je najstarija odbornica u Skupštini, **Radmila Čagorović.**

Na početku sjednice intonirana je državna himna.

Sjednicu je, u skladu sa članom 35 stav 1 Statuta, sazvao predsjednik Skupštine prethodnog saziva, **dr Đorđe Suhih.**

 Na početku sjednice je bilo prisutno 52 odbornika, kojima se potvrđuje mandat.

Odsustvo sa sjednice najavili su **Zoran Lakušić, Jovan Pejović, doc. dr Branka Bošnjak i Snežana Burzan.**

Predsjedavajuća **Čagorović** je saopštila da je na sjednici sljedeći-

**Dnevni red:**

1. Potvrđivanje mandata odbornika u Skupštini Glavnog grada-Podgorice;
2. Izbor predsjednika Skupštine Glavnog grada-Podgorice;

 U vezi sa **PRVOM TAČKOM** dnevnog reda - **Potvrđivanje mandata odbornika u Skupštini Glavnog grada - Podgorice,** predsjedavajuća **Radmila Čagorović** je, na osnovuIzvještaja Izborne komisije Glavnog grada-Podgorice o sprovedenim izborima 27. maja 2018. godine, nakon obrazloženja da se, saglasno članu 7 stav 4 Poslovnika, o potvrđivanju mandata odbornika ne glasa, konstatovala da je potvrđen mandat 61 odborniku u Skupštini Glavnog grada.

 Na osnovu Izvještaja Izborne komisije Glavnog grada, mandat je potvrđen sljedećim odbornicima:

-sa Izborne liste “ZA DOBRO GRAĐANA PODGORICE POBJEDNIČKA KOALICIJA –MILO ĐUKANOVIĆ: dr Ivanu Vukoviću, Slavoljubu Migu Stijepoviću, Vladanu Vučeliću, Dragici Sekulić, Milošu Nikoliću, mr Radosavu Babiću, Miomiru M. Mugoši, Zoji Bojanić - Lalović, Pavlu Raduloviću, Vojinu Žugiću, Časlavu Vešoviću, Marini Raković, dr Nerminu Abdiću, mr Mihailu Anđušiću, Nikoli Rakočeviću, Dijani Milošević, mr Marjanu Junčaju, dr Nedžadu Dreševiću, Momčilu Vujoševiću, dr Slađani Vujačić, mr Jovanu Rabrenoviću, dr Janku Žujoviću, DraškuVučiniću, Đorđini Lakić, Dušanu Kovačeviću, mr Stefanu Ćulafiću, Nataši Vučinić, dr Vladimiru Vojinoviću, mr Nemanji Katniću, mr Kseniji Aranitović, Blažu Šaranoviću i Rešadu Šabotiću;

-sa Izborne liste “ALEKSA BEČIĆ-DRITAN ABAZOVIĆ-PODGORICA ZA 21. VIJEK –DEMOKRATE-URA”: VladimiruČađenoviću, Luki Rakčeviću, Štjefanu Camaju, Tanji Džankić, Aleksandru Božoviću, Janku Krstoviću, mr Mileni Vuković, Ivani Bojović, Nikoli Kažiću, Sonji Radunović, Zoranu Mikiću, Branku Vukoviću, Milici Burić, Mitru Vukoviću, Mariji Pavićević, Jasni Gajević i Bošku Kovačeviću;

-sa Izborne liste DEMOKRATSKI FRONT –SOCIJALISTIČKA NARODNA PARTIJA “SVE ZA MOJ GRAD”:Slavenu Radunoviću, Bogdanu Božoviću, dr Branki Bošnjak, Jovanu Pejoviću, Radošu Zečeviću, Čelu Ismailisufiju, Zoranu Lakušiću i Radmili Čagorović;

 -sa Izborne liste “SOCIJALDEMOKRATE-IVAN BRAJOVIĆ-DOSLJEDNO ZA PODGORICU”: dr Đorđu Suhihu, mr Borisu Mugoši i mr Snežani Burzan;

-sa Izborne liste ALBANSKA ALTERNATIVA- ALTERNATIVA SHQIPTARE:Niku Gjeloshaju.

 U vezi sa **DRUGOM TAČKOM** dnevnog reda - **Izbor predsjednika Skupštine Glavnog grada-Podgorice,** predsjedavajuća **Čagorović** je upoznala prisutne sa poslovničkim odredbama koje se odnose na izbor predsjednika Skupštine i pozvala odbornike da podnesu predloge.

 Predlog za izbor **dr Đorđa Suhiha** za predsjednika Skupštine, podnijelo je 30 odbornika, sa Izborne liste “ZA DOBRO GRAĐANA PODGORICE POBJEDNIČKA KOALICIJA –MILO ĐUKANOVIĆ, sa Izborne liste “SOCIJALDEMOKRATE-IVAN BRAJOVIĆ-DOSLJEDNO ZA PODGORICU” i sa Izborne liste ALBANSKA ALTERNATIVA- ALTERNATIVA SHQIPTARE.

Pošto više nije bilo predloga, predsjedavajuća je, saglasno članu 10 stav 5 Poslovnika Skupštine, odredila kraću pauzuda bi se predlog dostavio odbornicima.

 U nastavku rada, otvorena je rasprava o Predlogu za izbor **dr Đorđa Suhiha** za predsjednika Skupštine.

 U ime predlagača, predlog je obrazložio predstavnik predlagača odbornik **mr Boris Mugoša.**

U okviru rasprave, za riječ se javio odbornik **Vladimir Čađenović** i saopštio da u znak protesta za dešavanja vezano za izbore odbornika u Skupštini opštine Tuzi 26. novembra 2017. godine i izbore u Podgorici 27 . maja 2018. godine, odbornici Demokrata i Građanskg pokreta URA neće učestvovati u izboru predsjednika Skupštine.

Zatim su odbornici Demokrata i Građanskog pokreta URA napustili sjednicu.

 Predsjedavajuća **Čagorović** je, s obzirom da se, saglasno članu 59 Statuta predsjednik Skupštine bira tajnim glasanjem, upoznala odbornike sa poslovničkim odredbama koje se odnose na ovaj način glasanja.

 U smislu odredbe člana 13 i 96 Poslovnika Skupštine, postupak tajnog glasanja o izboru predsjednika Skupštine, sprovela je Komisija za glasanje u sastavu: predsjedavajuća sjednicom **Radmila Čagorović,** sekretar Skupštine prethodnog saziva **Veselin Vukčević** i najmlađi prisutni odbornik **Miloš Nikolić.**

 Po završenom glasanju, shodno članu 99 Poslovnika, Komisija za glasanje je sačinila Izvještaj o rezultatima tajnog glasanja o izboru **dr Đorđa Suhiha** za predsjednika Skupštine Glavnog grada-Podgorice, koje je saopštila predsjedavajuća **Čagorović** (23 neuručena glasačka listića, 38 uručenih, 38 upotrijebljenih, 37 važećih, 1 nevažeći, 36 glasova „za“, 1 glas „protiv“).

 Na osnovu rezultata glasanja koje je utvrdila Komisija za glasanje, predsjedavajuća je objavila da je za predsjednika Skupštine Glavnog grada – Podgorice, izabran dr **Đorđe Suhih.**

 Nakon toga, predsjednik Skupštine, **dr Đorđe** **Suhih** je preuzeo predsjedavanje sjednicom.

 Predsjednik **Suhih** je pozvao političke partije koje ispunjavaju uslove za obrazovanje klubova odbornika predviđene Poslovnikom, da dostave spisak sa imenima predsjednika i članova svojih klubova, kako bi se blagovremeno stvorili uslovi za efikasan rad Skupštine.

 Sjednica je zaključena u 13 časova.

 **S E K R E T A R, PREDSJEDAVAJUĆA,**

 **Veselin Vukčević Radmila Čagorović**

 **PREDSJEDNIK SKUPŠTINE,**

 **dr Đorđe Suhih**